George Mifsud inħatar chairperson tal-Awtorità tax-Xandir skont il-Kostituzzjoni ta' Malta. Dan għandu jiġi maħtur mill-President fuq il-parir tal-Prim Ministru wara li kkonsulta lill-Kap tal-Oppożizzjoni. George Mifsud għandu esperjenza kbira fil-qasam tal-komunikazzjoni billi waqqaf kumpanija tal-Marketing MPS – Marketing and Communications fl-1975. Mill-2011 huwa sar chairman mhux eżekuttiv fl-istess kumpanija. Mill-2007 sal-2013 huwa kien Ambaxxatur Plenipotenzjarju tar-Repubblika tal-Bulgarija. Filwaqt li bejn l-1999 u l-2004 serva wkoll bħala direttur fuq il-Bord tad-Diretturi tal-Gozo Channel. Il-Prim Ministru rringrazzja lil Tanya Borg Cardona li serviet bħala Chairperson tal-Awtorità tax-Xandir minn Jannar 2016. Il-Partit Nazzjonalista oġġezzjona għall-ħatra ta' Mifsud fejn qal li l-Prim Ministru jrid li l-awtoritajiet iservu lilu u mhux in-nies. Qal ukoll li Mifsud għandu kunflitt ta' interess minħabba l-irwol tiegħu fl-MPS. Il-Gvern wieġeb billi qal Mifsud m'għandux kariga eżekuttiva fil-kumpanija privata tiegħu. "It-tieni nett, il-Kap tal-Oppożizzjoni nnomina membru li jservi fil-Bord tal-Awtorità tax-Xandir, Chris Scicluna, li wkoll jaħdem f'dan il-qasam b'mod dirett u f'karigi eżekuttivi," qal il-Gvern. Il-Gvern żied li l-persuna li nnominat il-Kap tal-Oppożizzjoni minflok is-Sur Mifsud kienet is-Sur Anthony Tabone li serva bħala Chairman tal-Bord mill-2011 u reġa' nżamm fil-kariga anke taħt din l-amministrazzjoni. "Is-Sur Tabone, li wettaq dmirijietu f'din il-kariga bl-iktar mod rispettabbli, ukoll kellu rwol ewlieni f'kumpanija li wkoll kellha relazzjonijiet kummerċjali bħala klijent ewlieni tal-PBS," qal il-Gvern.